Novembrikuu pildimängu vastus – Propastop
27.11.2022
Küsimus:
Õige vastus:
20. augustil 2022 kell 11.41
Lahenduskäik:
Nagu ikka, on õigeid lahenduskäike palju ja nende leidmine sõltub iga otsija fantaasiast. Üks võimalik on selline.
Kõigepealt tuleb kindlaks teha, mida pilt kujutab. Eestis elava inimese jaoks on ilmne, et pildil on 20. augusti klubi president Ants Veetõusme, peaminister Kaja Kallas, president Alar Karis ja riigikogu esimees Jüri Ratas. Lahendajale, kes pole nägudega tuttav, pakub nimed välja pildiotsing. Piltide uurimise põhjal võib jõuda järeldusele, et tegemist on Tallinnas Toompea ja Falgi tee ristmikkuasuva 20. augusti mälestuskivi ees tehtud piduliku fotoga.
Võttes tööhüpoteesiks, et tegemist on 20. augustil toimunud pildistamisega, saab otsida sellele kuupäeval tehtud fotosid näiteks presidendi kodulehel. Sealt leiabki seeria pilte 20. augustist, sealhulgas ka ostitava foto.
Kellaaja tuvastamiseks võtame kõigepealt kasutusele rakenduse Suncalc. Rakendusi on õigupoolest kaks, suncalc.net ja suncalc.org. Kumba kasutate on maitseküsimus, ent viimane neist näitab ka satelliidi vaadet ja seal aitab kellaaja vahemikku määratleda mälestusmärgi kõrval asuv puu. Üheks tähtsaks koordinaadiks on ka Pika Hermanni torn, mis paistab esimesel fotol läbi puude, inimeste suunduvad jäävad tornist paremale. Ajavahemik jääb selle analüüsi põhjal kella  11-12 vahele, kuvatõmmisel kujutatud päikese suunda kell 11:15.
Lahendus kinnitab see artikkel ajalehest Pealinn, mis nimetab mälestusürituse alguseks just kell 11.
Kõige täpsema ajahetke annab aga presidendi kodulehelt pärit pildifaili metadata analüüs. Rakendus Metadata2go paljastab, et päikese asukoha hinnang oli õige:  foto on tehtud 20. augustil 2022 kell 11:41 ja 19 sekundit.